གཞན་ཡང་།ཕྱི་རྒྱལ་གྱི་སྐུ་ཚབ་དོན་གཅོད་སྤྱི་དང་ཁྱད་པར་དུ།ཨ་རིར་སྡོད་པའི་སྐུ་ཚབ་དོན་གཅོད་ཁང་དེ་རང་གི་སྒེར་བདག་ལྟ་བུ་བྱེད་ཐབས་ལ་ཐབས་ཤེས་སྣ་རྒུ་བཏང་ཡོད།ཐ་ན་༸གོང་ས་མཆོག་གི་སྐུ་པར་ཚུན་ཆད་བླངས་ཏེ་ཚབ་ལ་རང་གི་པར་བཞག་པ་དང་།སྔར་ཡིན་ན་མཉམ་འབྲེལ་རྒྱལ་ཚོགས་དང་འབྲེལ་སྟབས་བདེ་བ་སོགས་གནས་ཚུལ་མང་པོར་དམིགས་ནས་ནེའུ་ཡོག་ཏུ་ཡོད་ཀྱང་།ཁང་པ་ཉོ་དགོས་པའི་རྒྱུ་མཚན་བགྲངས་ཏེ་ཝ་ཤིན་ཀྲོན་ལ་སྤོས་ཡོད།དེ་ནི་ཁོ་རང་མ་འོངས་པར་མགོ་མཐོ་མཐོ་དང་ལྟག་དགྱེ་དགྱེ་བྱེད་ས་དེ་ཨ་རི་ཡིན་པ་ལས་མཉམ་འབྲེལ་རྒྱལ་ཚོགས་ལ་འབྲེལ་བ་ཅི་ཡང་མེད།དེའི་ཆ་ནས་ཨ་རིའི་སྲིད་གཞུང་གི་དཔོན་རིགས་དང་འཐུས་མི་སོགས་ལ་འབྲེལ་བ་མང་ཙམ་བྱ་རྒྱུ་དེ་ཁོ་ལ་མཚོན་ན་གལ་གནད་ཤིན་ཏུ་ཆེ།འོན་ཀྱང་།བོད་མིའི་བདེན་དོན་ནི་མཉམ་འབྲེལ་རྒྱལ་ཚོགས་གཙོས་པའི་རྒྱལ་སྤྱིའི་སྤྱི་ཚོགས་ལ་ལྟོས་དགོས་ལ།ལྷག་པར་དུ་བཀའ་ཟུར་རྒྱ་རི་རིན་པོ་ཆེ་སོགས་ཉམས་མྱོང་ཅན་གྱི་ཆེ་བགྲེས་རྣམས་ལ་རག་ལས་ཡོད།སྐུ་ཚབ་དོན་གཅོད་ཁང་གནས་སྤོས་པ་དེ་༧སྐུ་མདུན་གྱི་རྒྱབ་གཉེར་ཡོད་པ་མ་ཟད་འགྲོ་གྲོན་ཡང་༧སྐུ་སྒེར་ཡིག་ཚང་ནས་ཤུགས་ཆེ་བཏང་འདུག་པས་འདི་ནོར་འཁྲུལ་ཡིན་ན་༧སྐུ་མདུན་གྱིས་ཀྱང་ནོར་བ་ལ་རྒྱབ་སྐྱོར་བྱས་པར་ཆགས་འགྲོ་བས་བསམ་ཡོད་ཀྱི་མི་ཞིག་ཡིན་ན་འདི་འདྲ་ཉེས་འཛུག་བྱ་མི་སྲིད་ཀྱང་།དེང་སྐབས་ཀྱི་འོས་འགྲན་ཟིང་ཆ་དེས་མི་འགའ་ཡིས་༧སྐུ་མདུན་རྩ་བ་ནས་བརྗེད་འགྲོ་བཞིན་འདུག་པས་ཀློག་པ་པོ་ཚོས་མི་འདིའི་རིགས་ལ་གཟབ་གཟབ་བྱོས